정조 10년
丙午十一月十一日辰時。上御熙政堂。大臣備局堂上引見入侍時。右承旨洪仁浩。假注書洪樂貞。事變假注書張錫胤。記事官尹行任李相璜。領議政金致仁。左議政李福源。右議政金熤。行戶曹判書鄭一祥。行刑曹判書鄭昌聖。禮曹判書徐有隣。行副司直徐有慶李柱國。工曹判書趙時俊。開城留守尹蓍東。行副司直徐有大。吏曹參判李秉模。江華留守趙鼎鎭。副校理洪聖淵。正言韓商新。以次進伏訖。致仁曰。日氣不適。聖體。若何。上曰。一樣矣。自卿重卜。頗覺省事。曾以一以委卿之意。言及於筵臣。卿或聞之矣。致仁曰。王大妃殿氣候。若何。上曰。一樣矣。致仁曰。昨日問安。臣獨病未進參。極爲惶悚矣。致仁曰。惠慶宮氣候。若何。上曰。一樣矣。致仁曰。此濟州牧使李命俊。災實分等狀啓也。以爲三邑穡事。俱未免歉。大靜爲稍實。本州爲之次。旌義爲尤甚。而賙賑一款。姑不擧論。將觀開春民情。追後狀聞計料。而男丁大同米。每口五升。全數蠲減。畓租尤甚處折半。之次三分一代捧。各寺奴婢身貢米。依近例二斗內。減一斗。旌義縣尤甚十二里還上折半代捧。舊還則新還尙難准捧。一時竝督。行之不得。姑爲停止。軍兵操鍊。姑令停退。待明春從附近哨司操鍊。凡諸擧行等節。固當登聞。恭俟處分。而候風往來之際。動費數朔。故敢援前例。先此擧行。事涉擅便。誠極惶悚。竝令廟堂稟處矣。大同蠲減。尤甚處代捧身貢米減捧。舊還停止。軍兵操鍊停退等事。自前先擧行後狀聞。例也。今無稟處之事。三邑分等。依狀請施行。何如。上曰。依爲之。出擧條致仁曰。此咸鏡監司鄭民始狀啓也。以爲臣營屬親率除番收錢。其數爲九千番。錢爲一兩。付之軍需等庫。以爲營中應下之資矣。甲申改詳定時。減爲五千四百名。而除其應頉。則納錢實數爲四千六百餘名。以需用不足之故。番錢增爲一兩五錢。其所增加者。爲二千餘兩。今若依前減除。則應下無以充給。且獨鎭壯砲軍。以其資裝之自辦赴操。元無錢布之徵。而本營物力凋殘。將校廩料。無路周給。創出收斂之法。一名所納。幾爲一兩。每年收斂。雖禁其過濫。猶當爲數三千兩。今欲革罷。則將官接濟。無以給代。亦欲仍置。則民將不堪。臣營所管營賑穀實數爲二十一萬餘石。耗條中。每年折米二千石。特許劃給還減。親率番錢。永罷壯砲收斂。而以穀作錢。則當爲六千兩。以五千餘兩。充補於親率壯砲捄弊之數。餘數則屬之軍器庫。以爲每年添造之資事。請令廟堂。稟旨分付矣。親率之加捧番錢。壯砲之許多收斂。實爲一邑痼弊。道臣之必欲矯捄者。蓋不得已。但此兩款事。皆係朝家之所不知。甲申減額。未必無商量。則番錢加捧。已甚無謂。軍兵收斂。朝禁本嚴。爲將校入番之料。公會之供。徵捧錢米於無依之類者。未知創自何時。而一道臣。容易犯科。及其弊端轉深。奸竇莫杜。則反請朝家之區劃。朝家無所責飭。又從而許施。則其於事面何如也。雖以本道穀物言之。營賑之外。本自不敷。營賑之中。正穀尤少。二千石折米。以皮穀則當爲六千包之多。逐年割出。其數至何。若或不幸而値設賑之時。則逐口計糧。尙患不足。科外劃給。恐不可輕議也。此道臣。素稱精簡。而其說如此。則爲弊之滋甚可知。其所矯捄。惟在道臣。使之博採衆議。細究事宜。或仍舊貫而減其冗費。或就本役而求其方便。從長釐正。期於矯捄之意。分付。何如。上曰。依爲之。出擧條致仁曰。此統制使柳鎭恒狀啓也。以爲本營壯士支方之節。實爲目下最急之務。而通計三南應入之耗條米。爲四千五百石零。皮穀一萬三千九百五十四石零。支方應下之數則米爲二千六百七十八石零。皮穀爲二萬四千一百九十五石零。以此所入。較彼給料之數。則大不相當。從前支放之區劃。專取嶺沿。故沿邊所儲。逐年耗損。時存元穀。雖盡數取來。不能當一年料需。而且今年嶺沿。已有分數停退之令。則本穀耗條之比前大縮。勢所必然。而本營會內外穀之在道內山郡及兩湖邑鎭者。難以載運。作錢移貿。自多耗費。見今本道沿邑。常賑穀留庫之數。旣甚夥然。就其中。以本營山郡穀二萬石。從便相換。則此是衙門號名之移換而已。在常賑旣無所損。實爲萬幸。相換一款。特令廟堂。稟旨分付。以爲支放區劃之地爲請矣。沿邊穀物。近益枵然。誠非細悶。而統營事勢。亦不可不念。常賑穀相換。旣有已例。所請二萬石內。特許折半移換。而只取耗條。以補支放之需。元穀則勿令犯用。以備不虞爲宜。以此分付。何如。上曰。依爲之。出擧條致仁曰。先儒之言曰。勤政勤學。事無二致。殿下。博學稽古。六藝經傳。皆是茶飯。萬機之暇。必不廢縕繹。何資於區區講討而然。維持此心。緝熙聖學。捨此則無所賴矣。大臣諸臣。亦或言之。承允可之敎。而終無其效。則此亦爲杜塞言路之一端也。近來三講久廢。玉署便成冗員。自頃以後。多故所致。而進講稀闊。不如課試輪對之如期輒行。其於輕重本末。未免倒置。卽今則雖値祈寒停講之時。頻行召對。詢諮討論。此後講筵。罔或間斷。而必以踐履服行爲要。毋徒歸於應文之科焉。上曰。當體念矣。出擧條致仁曰。殿下臨御以來。勵精圖治。宵旰靡懈。宜其功成治定久矣。而每讀絲綸。以治不徯志。輒勤聖憂。此誠群下不能承佐之罪。而見今世道之淆漓。朝象之泮渙。月異歲加。殆無餘地。眞如聖上百尺竿頭之敎矣。言路杜絶。士節骫骳。凡於緩急。無所可恃。國勢至此。寧不寒心。目下年穀之荐歉。財用之匱竭。猶屬餘憂。臣冒羞膺命。茫然如漏船梢工。無以着手。歷泝十年之間。不無一二言事者。殿下一皆聽納。未常見有摧折。而三司故紙之外。無不喑默者。此其故何哉。其於彰癉之典。亦嘗留心。凡所扶植培養。可謂至矣。而顧今習俗日以汚下。祖宗朝盛際尙矣。比諸嗣服之初。亦不啻落幾層。此其故何哉。臣固屛伏。世事聾瞽。而私自妄度。竊謂聖上導率失要。規度未立而然。惟其如是也。故彬郁之治。非不爛然聳聽。而敦實篤厚之風。漸至消剝。摠攬之治。非不赫然動人。而姑息伈泄之患。寢成膏盲。或至於擧措之際。偏私莫掩。用捨之間。好惡乖宜。窺覘彌巧而紀綱自紊。趨和成習而名檢掃如。馴致於莫可收拾之境。則所謂世道之淆漓。朝象之泮渙。固無足怪也。爲今之計。豈有他術可以捄藥。秪有奮發聖慮。惕然改圖。視作一初。誠心做去。洞開不諱之門。益恢翕受之量。俾群下曉然知聖意之堅定。則孰敢不精白淬勵。以對揚休命也哉。上曰。當體念矣。出擧條致仁曰。恩數之屑越。非古明王受嚬笑之道。以臣情勢。豈宜一日冒出。而聖意在於敦迫必致。故恩禮之隆摯。辭敎之過中。曠絶千古。重臣崇宰。絡續相守。畢竟不敢聞之敎。頻複荐下。王言之失。尤非細故。緣臣無狀。仰貽過擧。乃至於此。臣固惶悚無地。而殿下。亦宜另加警察。深存不遠不貳之戒焉。抑臣因此而有可仰達者矣。愼惜名器。謹守舊章。實爲今日捄弊之一端。名器濫故。浮囂躁競。歲加月增。人皆喪失其本心。只知惟利是趨。而不肯守分。則其弊。當至於何境乎。殿下所以處之者。亦不免漸不如初之歎臣竊悶焉。舊章壞故。如竄配遠竄邊遠極邊之界分甚明。楸黑耽三島。非特敎勿配。本有令甲。古所謂法者。天下平也。雖天子。不得以低仰者。而今則操縱闊狹。惟在獄官之手。此豈非大可懼者乎。雖以推榮一事言之。侍從父推恩。須是所後父。無可施處。然後移施于生父者。卽法典所載。而近來則或有無他端而移施者。有適子者。無適孫是禮也。三十以前。不得除職是法也。而一皆蕩然。今雖不可歷數追理。而此後則隨飭在廷。申明舊章。至於院額贈官贈諡等恩典。雖是褒忠奬節之美事。亦宜有斟酌。而凡有陳請。批以稟處該曹。輒皆一例請施。又或以堂下而直贈正卿。此無前之事也。一事二事。虧乖至此。臣實憂慨。亦不可不深留聖意處也。上曰。所陳諸條。無不至當。另當體念。而卿亦以此意。申飭有司。期有實效。可也。出擧條致仁曰。人君之敬禮大臣。非爲其人。人之視大臣重而後。大臣亦知自重。此九經之義也。臣頃伏見朝紙所出。右相有一二陳戒。而自上不惟不賜開納。至以卿何必如是爲言爲敎。此恐爲王言之失。旣在其職。則君德闕失。大臣不言。而孰可言之乎。假使言有不槪。只當優容而已。殿下之待大臣如此也。故大臣爲人所輕。而朝廷之不尊。體統之不嚴。未必不由於此等。臣不可以身叨大臣。懷嫌不言。故敢此仰達。伏望自今深留淵衷。改下前日批敎。以光聖德焉。上曰。卿言好矣。原擧條還入。更當下批矣。致仁曰。頃日左相所被嚴敎。不出朝紙。臣固不能詳知。而大臣有罪。則罪之。可也。斥之。可也。而乃殿下不爲顯加罪斥。只使大臣。窮阨罔措。不得任其去就。亦有違於古聖王禮使之道。臣耿耿憂慨。竊附無隱之義。仰備日後之戒。惟聖明。俯察而加意焉。上曰。卿言亦好矣。當體念。出擧條致仁曰。筵說秘諱。爲今日痼弊。雖以臣耳目所覩記言之。在前則朝經入侍。夕已傳說。苟或奏對失宜。則殫論者有之。事涉處義。則疏引者有之矣。筵說有可諱有不必諱者。而一切諱之。不敢出口。未有如今日之甚者也。是以廷臣。擧懷疑懼之心。已非細悶。而或自謂獨知。而賣權之漸。安知不源於此乎。筵體不嚴。猶屬細事。此係矯捄弊風。鎭靜世道之大端。惟聖明明諭群臣。一變近規。使朝野改觀。則實國家之幸也。上曰。救弊之擧。反歸生弊。矯捄之方。當留念矣。出擧條致仁曰。人臣告君之辭。雖務積誠意。直陳無隱。難望其自上必從。況反是乎。頃日堂箚之討金宇鎭也。以所檢擧者。豈其本情爲言。臣始甚瞠然。追聞知其指尹光普趙濟魯而言也。此兩人。卽近日政注間靳擬者。而宇鎭獨政。竝爲檢擬彼儒臣。眞以爲非其本情。而勉從他人之言乎。意東言西。疑亂聰聽。遣辭窘遁。用意崎嶇。不料論思之列。至有此等言議。不可無警飭之道。伊日參箚玉堂。竝罷職。何如。上曰。依爲之。出擧條致仁曰。聖人曰。必也正名。名不正則苟而已矣。宮園稱號。卽我先朝定制。其所別爲隆奉之擧者。誠以毓慶之地。所重有在也。若謂地閥有異。則列朝嬪御。不無高門盛族。而不敢議到者。可見法意之嚴也。向來仁明園改稱之論。出於一二章疏。而未承批敎。蓋伊時議者。以皇朝事爲言。而是固天朝之制。宜不敢證援。我朝典章。則雖以儲君位號之重。亦未嘗稱園。而獨於本園。創加例外之儀。則揆以事例。寧不未安。宮號亦然。事關國家典禮。合有一番議正。今日僚相。皆入侍。下詢而處之。何如。上曰。左右相之意。何如。福源曰。領相所奏。實有援據。旣知其有違典禮。則恐宜趁卽釐正矣。熤曰。此事。不但合速釐正。向於宰臣疏後。旣有下敎。而尙無廟堂稟處之擧。此則責在臣等不勝慙悚。更不可留難咨且矣。上曰。中朝故事。不足旁引云云。領相之言。旣出守經之論。旣知其當改。則何拘銷刻之嫌。依領相所奏。施行。可也。致仁曰。降號等節。令該曹擧行。何如。上曰。依爲之。出擧條福源曰。臣眼視不明。精力漸耗。無一事仰贊晠化。至若兼帶。亦非閑漫之務。軍門雖有將臣。入啓文字。亦皆句管。譯院雖有提擧。循例等第。許久稽滯。極爲悚悶矣。上曰。所辭過矣。大臣重任。豈可輕議許副。上曰。御營廳褒貶不行。今爲幾年。柱國曰。今至四年矣。上曰。此甚可悶矣。熤曰。左相兼帶辭免。不過因眼視之不明。而若臣之兼帶。皆是莫重之地。有不敢承當矣。上曰。卿言過矣。卿若以尊敬之地。難於供職云爾。則他大臣。亦不如是爲言乎。卿之所辭。近於失言矣。致仁曰。臣之所奏敬禮之義。非爲僚相兼帶辭免之地也。如臣老劣。冒據鼎席。乞賜斥退。改卜賢德。區區之望也。上曰。前領相。每於筵席。以改卜賢德爲言。故予曾曰。以人事君。大臣之責。必也薦進賢德。然後卿可辭免云爾。則伊後。更無筵席控辭之擧。此足爲中書美談矣。致仁曰。僚相兼帶辭免。似若緣臣而發。極爲不安矣。上曰。有都提擧衙門。首相皆爲兼帶。古例則然。且予所聞古事。卿之先卿。爲首相也。凡有廟謨。一誠擔當。左右相則只是協贊云。元輔之體重。固如是矣。卿之趾美。亦在此等處矣。況今兩相之辭免兼帶。可見推讓之風。則予當成其美矣。仍命書傳敎曰。陳懇若此。左相兼帶司譯都提調許副。右相兼帶宗廟都提調。亦爲許副。致仁曰。臣聰聽眼視。已無餘地。尋常事爲。十遺其九。誠有僨誤之慮。至於簿書期會。實賴僚相及有司堂上之分勞矣。上曰。予之所以休養心神。亦賴卿在耳。卿以敬大臣爲初筵第一義。而予自大典通編總裁之時。注意於卿。則當此重卜之後。親近尊禮。竝行不悖。卿須恃而無恐。安心做去。則臥閤論道。自無所妨。筋力奔奏。尤不必責。向者批旨中。逸於任人云云。蓋出委卿之意。此是規模之大者。外此不過節目間事矣。予自五月以後。觸處疚懷。寶齡適符於先朝戊申。而筋力凡節。不及先朝萬萬矣。卿若總察百務。得免叢脞。則豈非國家之幸乎。致仁曰。聖敎及此。感泣無地矣。上曰。十數年來。朝象世道。不成貌樣。左思右思。橫看豎看。不可不爲矯捄之方。故必致卿中書。倚以爲重。欲使諸宰。矜式于卿也。致仁曰。責成之敎。相須之意。固仰聖念之攸在。而第臣旣非其人。且今老耄無能。顧何可以仰副聖意之萬一乎。上曰。俄者卿所奏窺覘云云。所謂時體也。目今弊源。皆在於此。卿若擔當矯捄之道。易如反掌耳。卿試思之。丙申後至庚子前。則初無規模凡節之可言。庚子後。則徐判府。久於鼎席。而今旣許其全保。豈可更使顚沛乎。如是之故。廟堂之上。全不成樣。比如人家無幹家之人。十年以來。如是度了。此予所以强起卿於元輔之任也。卿豈不知予心乎。致仁曰。聖敎縷縷。尤是微臣之所不敢當矣。上曰。近來時任大臣之子。輒於銓任。看作應避之嫌。卿意以爲。如何。致仁曰。大臣子之爲銓官者。私心雖或不安。在朝家則不必曲從。況亞堂比長銓尤有間。而且有曾前行公之例矣。今若自上許遞。則此後其將認爲定式。必遞後已。此不可不念也。上曰。卿言節節果是。近來人。太不識似此格例。以筵話。出擧條。此後申飭。可也。出擧條昌聖曰。近來民習。巧詐莫甚。所謂血書。間或有之。而若非父母及其身陷刑戮者。則決非容易可爲矣。日昨有尙州人擊錚原情。以血書納。若以雜血。則誣罔之狀。誠爲可惡。取諸其身。則大不近於人情。山訟異於刑戮。肢體豈可輕毁。事係四件。故雖已依例上達。此等之習。不可不嚴懲。當該人方自臣曹科治。而此後雖四件事。血書者。勿施之意。嚴飭。何如。上曰。依爲之。出擧條上曰。覆啓文書。今月內擧行。可也。昌聖曰。湖獄干連罪人。初以出陸減等矣。今有放送之敎。而臣曹不敢擧行矣。上曰。徒年限滿後。以其干係不輕。仍置謫配者。未知於法意何如。致仁曰。苟有負犯深重之類。濫蒙減等之典。則當初之爭執固宜。而成命旣下。徒年有限。則到今更爲覆難。或使遇赦卽放之類。至於十年卄年之久。則法意恐無所據矣。昌聖曰。然則徒配中事理重者。雖或減等。而律名。以定配施行。則初無年限之可論矣。上曰。徒流案中。如此罪名。卿須一一考閱可也。上曰。詳覆文書。已報政府。而松府罪人文書。亦爲報府乎。昌聖曰。再昨。已移送政府矣。有隣曰。孝烈單子。略有陞降。當以草記仰達矣。柱國曰。年前鑄錢時。自鑄所銅鐵。借置於御營廳庫中。而用鑄矣。及其撤鑄所餘銅七萬餘斤。仍舊留置。今此設鑄時。鑄所謂以銅品之差劣。不爲持去銅鐵。在本營。則徒爲空貨。便作無用之物。而自鑄所。取以鑄用。則毋論多少。可爲適用之貨。今若取此無用之銅。鑄成有用之財。則其於需用經費。還報本營。無所不可。以此以彼。移送鑄所。何如。上曰。大臣之意。何如。致仁曰。御將所奏是矣。上曰。依爲之。出擧條致仁曰。言端旣發。敢此仰達矣。臣於昨年入侍時。下詢鑄錢當否。故臣以鑄錢之弊多端。決不可頻數設局。而旣始之後。亦宜一時多鑄。以除頻鑄之意仰對。則特以限百萬兩鑄成。下敎矣。聞近已開鑄。而堂郞皆無固意。徒爲目前彌縫之計。爲國事。寧容如是。更加申飭。必准百萬之數。何如。上曰。依爲之。出擧條一祥曰。鑄錢數。當初以百萬兩爲限。而倭銅則各衙門已貿置者及倭譯輩私貿者。合以計之。猶未滿七十萬兩。所鑄之鐵常銅尤爲不足。而銅店只有安邊一處。故價高難貿。他邑數處。亦有銅脈云。開店採用。何如。上曰。大臣之意。何如。致仁曰。見在之安邊銅。不爲取用。欲開新店。臣未知其可也。開店有弊。不可輕議矣。上曰。依爲之。出擧條致仁曰。聞筵臣所奏。伊川方設銀店。本官營門。至於收稅云。不聞朝家擅許開店。殊極驚怪。自本司。發關査問後。處之。何如。上曰。依爲之。出擧條蓍東曰。松都一府。幅圓至狹。穀簿甚少。許多經用。專靠錢殖。近來京外公債。無不生弊。蕩滌者居多。而松都則以俗尙逐末之故。東西牽架。僅能支過矣。十數年來。所儲漸耗。應入之不足於應下者。幾爲三分之一。不得不就原錢中割本而用之。今年旣縮於去年。來年加縮於今年。至於莫可收拾之境。如是而若過數年。則益將無餘地矣。目今經費匱乏。臣雖不敢爲錢穀請得之計。而目下形勢。萬分切急。伏願下詢廟堂。另加軫念。俾爲善後之道焉。上曰。大臣之意。何如。致仁曰。松都事聞極悶慮。而松留所奏。只設弊。無捄弊。某樣變通之道。使之陳達後。可以覆奏矣。上曰。松留。更爲陳達。可也。蓍東曰。臣初不敢有所陳請。旣有下詢。不敢不仰達。今者鑄錢所。以百萬兩爲准。餘剩當爲三萬兩云。無論戶惠廳各軍門。畢鑄之後。封不動中十萬兩。限六年無邊許貸。則以六萬兩。送于戶曹。買得關西小米。年例發賣條二萬石。六年取耗。可以還償十萬而有餘。旣有見在穀物則許貸之。京司無限內未捧之慮。而臣營。只取四萬兩而推移經用。亦可以大有所益。似不至於難支之境。更詢大臣處之。何如。上曰。卿等之意。何如。致仁曰。先使戶判。陳其便否好矣。福源曰。度支是主人。而松留姑未及相議於戶判。商確便否。從容稟處。似好矣。上曰。以此出擧條。後日次對稟處。可也。出擧條致仁曰。松都事誠可悶矣。松都經用。專靠債錢。臣之待罪松都時。尙爲三十萬兩。而今聞爲九萬餘兩云。實爲寒心。在前松都事。朝家無預知。到今有事。則輒請區劃。此由於庫儲耗縮而然也。朝家只許其區劃。而不責其耗縮之本。則殊非懲後之道。十餘萬兩官錢。是何等重貨。而不聞朝家。擅自蕩減。大失守臣之體。開城前留守尹塾。罷職。何如。上曰。依爲之。出擧條致仁曰。向來開城府留守尹蓍東。以開市所需。請得關西小米一萬石。而擧條中。當年耗條。漏而不書。故西伯。只以一萬石擧行云。西伯事。固無怪。而松留請得。政在於取其耗而捄目前。則似不免狼狽矣。使之改付標於原擧條。何如。上曰。依爲之。出擧條鼎鎭曰。江都餉還移轉之在於畿內十四邑者。元穀則捧留本邑。耗米則輸納江都。乃是前例。而今年則以歉荒之太甚。因京畿監司徐有防筵稟。每石價。以五兩五錢。從民願代納事。蒙允矣。此蓋欲除遠地轉輸之勞。而其中通津一府。距江都只隔一水。道里最近。且以江都穀價稍歇。民情皆願以本色貿納。牒訴齊至。各邑之以錢代捧。固出於恤民之德意。而通津之欲以本色備納。亦是民情之所願。則恐不可不許。故敢此仰達矣。上曰。大臣之意。何如。致仁曰。無論以錢以米。從民願好矣。上曰。依爲之。出擧條商新曰。金壽賢事。上曰。不允。商新曰。河翼龍事。上曰。不允。商新曰。克觀等事。上曰。不允。商新曰。恒善等支屬事。上曰。不允。商新曰。朴宗集事。上曰。不允。商新曰。尙魯事。上曰。不允。商新曰。國榮事。上曰。不允。商新曰。宋迪中事。上曰。不允。商新曰。金宇鎭之罪。可勝誅哉。賦性妖邪。行己陰譎。爲鬼爲蜮。席父勢而跳踉。乍陰乍陽。背國恩而閃忽。擬帥市恩之謀。荷杖偸鈴之態。誠有所不忍正視者。而至於不敢言之地。敢懷不敢萌之心。潛搆啓草。欲售欺瞞之計。及承嚴敎。罔有悛改之意。究厥罪狀。萬戮猶輕。而依舊翶翔。自同平人。政注之間。情態益巧。通擬之際。物論駭惋。謂天威之可以力抗。謂公議之不足畏忌。手勢轉闊。情狀莫掩。渠亦以今日北面之臣。何其放恣無殫。一至於此哉。此莫非我殿下。容庇太過。呴嚅太勤。以至於滋蔓難圖也。國無法則已。不然則以宇鎭罪犯。不可削版簿勘而止。王章莫伸。輿情益切。請削版罪人金宇鎭。亟令王府。設鞫得情。夬施當律。上曰。不允。出擧條商新曰。新除授獻納柳匡天。時在全羅道淳昌地。請斯速乘馹上來事下諭。上曰。依啓。出擧條商新曰。臣庸愚巽軟。本不合於淸朝耳目。而向叨見職。以李東馨事。未卽發啓。至有僚臺譴罷之請。臣誠受以爲罪。無辭自解。到今追思。愧汗浹背。迺者薇垣除命。適下於待罪騎省之日。賓對有命。天牌踵臨。臣逃遁不得。章皇出肅。而第念僨誤之地。理難復據。豈可以時月之稍久。有所自恕。晏然於臺次乎。請命遞斥臣職。上曰。勿辭。亦勿退待。出擧條上命書傳敎曰。政官牌招開政。又命書傳敎曰。玉堂在外未肅拜人員許遞。違牌人只推。待下批。與新除玉堂。牌招。推移入直。上曰。輪對官入侍。出榻敎社稷令李英裕。司饔主簿洪守榮。繕工監役申大羽。義禁府都事李學永。宗簿正沈煥之。宗親府典簿李在容。中學訓導朱重翕。漢城判官宋厚淵。長興主簿李鋐。典牲主簿朴宗榦。以次進前訖。各以職姓名職掌及無所懷仰奏。上命退。諸臣以次退出。